title: Komisjoni rakendusmäärus (EL) nr 263/2013, 18. märts 2013 , millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Mela Alto Adige/Südtiroler Apfel (KGT)]

text:
               22.3.2013

               ET

               Euroopa Liidu Teataja

               L 82/26

         KOMISJONI RAKENDUSMÄÄRUS (EL) nr 263/2013,
   18. märts 2013,
   millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Mela Alto Adige/Südtiroler Apfel (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
   ning arvestades järgmist:

               (1)

               3. jaanuaril 2013 jõustus määrus (EL) nr 1151/2012. Sellega tunnistati kehtetuks ja asendati nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (2).

               (2)

               Määruse (EÜ) nr 510/2006 artikli 9 lõike 1 esimese lõigu kohaselt vaatas komisjon läbi Itaalia taotluse, millega soovitakse saada heakskiit komisjoni määruse (EÜ) nr 1855/2005 (3) alusel registreeritud kaitstud geograafilise tähise „Mela Alto Adige/Südtiroler Apfel” spetsifikaadi muudatusele.

               (3)

               Kuna asjaomane muudatus ei ole väike, avaldas komisjon määruse (EÜ) nr 510/2006 artikli 6 lõike 2 kohase muutmistaotluse Euroopa Liidu Teatajas
                   (4). Kuna komisjon ei ole saanud ühtegi kõnealuse määruse artikli 7 kohast vastuväidet, tuleb muudatus heaks kiita,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks Euroopa Liidu Teatajas avaldatud spetsifikaadi muudatus seoses käesoleva määruse lisas esitatud nimetusega.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. märts 2013

            Komisjoni nimel presidendi eest

            komisjoni liige

         Dacian CIOLOȘ

      (1)  ELT L 343, 14.12.2012, lk 1.

      (2)  ELT L 93, 31.3.2006, lk 12.

      (3)  ELT L 297, 15.11.2005, lk 5.

      (4)  ELT C 125, 28.4.2012, lk 5.

      LISA
      Aluslepingu I lisas loetletud inimtoiduks ettenähtud põllumajandustooted:

         Klass 1.6.   Puuviljad, köögiviljad ja teraviljad töötlemata ja töödeldud kujul

      ITAALIA
      Mela Alto Adige / Südtiroler Apfel (KGT)


title: Komisjoni rakendusmäärus (EL) nr 1355/2014, 17. detsember 2014 , millega muudetakse määrust (EÜ) nr 391/2009 seoses Rahvusvahelises Mereorganisatsioonis (IMO) teatavate koodeksite vastuvõtmisega ning teatavatesse konventsioonidesse ja protokollidesse sellega seotud muudatuste tegemisega  EMPs kohaldatav tekst

text:
               19.12.2014

               ET

               Euroopa Liidu Teataja

               L 365/82

         KOMISJONI RAKENDUSMÄÄRUS (EL) nr 1355/2014,
   17. detsember 2014,
   millega muudetakse määrust (EÜ) nr 391/2009 seoses Rahvusvahelises Mereorganisatsioonis (IMO) teatavate koodeksite vastuvõtmisega ning teatavatesse konventsioonidesse ja protokollidesse sellega seotud muudatuste tegemisega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 391/2009 laevade kontrollimise ja ülevaatusega tegelevate organisatsioonide ühiste eeskirjade ja standardite kohta, (1) eriti selle artikli 13 lõiget 2,
   toimides vastavalt Euroopa Parlamendi ja nõukogu määruse (EÜ) nr 2099/2002, millega asutatakse laevade põhjustatud merereostuse vältimise ja meresõiduohutuse komitee (COSS), (2) artiklis 5 sätestatud vastavuskontrollimenetlusele,
   ning arvestades järgmist:

               (1)

               Määruse (EÜ) nr 2099/2002 artikli 5 lõikes 1 on sätestatud, et liikmesriigid ja komisjon teevad koostööd, et vajaduse korral kindlaks määrata ühine seisukoht või lähenemisviis rahvusvahelistel foorumitel vähendamaks vastuolude tekkimise ohtu liidu meretranspordialaste õigusaktide ja rahvusvahelise õiguse aktide vahel.

               (2)

               Määrus (EÜ) nr 391/2009 moodustab koos Euroopa Parlamendi ja nõukogu direktiiviga 2009/15/EÜ (3) ühe sidusa õigusakti, millega tunnustatud organisatsioonide tegevust reguleeritakse ühtselt samade põhimõtete ja mõistete alusel. Direktiivi 2009/15/EÜ artikli 3 lõikes 2 on sätestatud, et kui liikmesriik otsustab oma lipu all sõitvate laevade puhul volitada organisatsioone tegema riiklike tunnistustega seotud kontrollimisi ja ülevaatusi, annab ta need ülesanded üksnes tunnustatud organisatsioonile, mis vastavalt kõnealuse direktiivi artikli 2 punktile g on määruse (EÜ) nr 391/2009 kohaselt tunnustatud organisatsioon. Seepärast mõjutab eeskirjade kogum, mille alusel asjaomaseid organisatsioone tunnustatakse, mõlemat õigusakti.

               (3)

               Määruse (EÜ) nr 391/2009 artikli 2 punkti b määratluse kohaselt on „rahvusvahelised konventsioonid”1. novembri 1974. aasta rahvusvaheline konventsioon inimelude ohutusest merel (SOLAS 74), v.a selle lisa XI-2 peatükk, 5. aprilli 1966. aasta rahvusvaheline laadungimärgi konventsioon ja 2. novembri 1973. aasta rahvusvaheline konventsioon laevade põhjustatava merereostuse vältimise kohta (MARPOL) ning nende ajakohastatud protokollid ja muudatused ning asjakohased, kõikides liikmesriikides kohustuslikud ajakohastatud eeskirjad.

               (4)

               IMO assamblee võttis oma 28. istungjärgul 4. detsembri 2013. aasta resolutsiooniga A.1070(28) vastu IMO õigusaktide rakendamise koodeksi (III koodeks) ning 4. detsembri 2013. aasta resolutsiooniga A.1083(28) laadungimärgi konventsiooni muudatused, et muuta III koodeks koos lipuriikide auditeerimissüsteemiga kohustuslikuks.

               (5)

               IMO merekeskkonna kaitse komitee (MEPC) võttis oma 66. istungjärgul 4. aprilli 2014. aasta resolutsiooniga MEPC.246(66) vastu MARPOLi konventsiooni 1978. aasta protokolli muudatused ja 4. aprilli 2014. aasta resolutsiooniga MEPC.247(66) MARPOLI konventsiooni (muudetud 1978. aasta protokolliga) 1997. aasta protokolli muudatused, et muuta III koodeks koos lipuriigi auditeerimissüsteemiga kohustuslikuks.

               (6)

               IMO meresõiduohutuse komitee (MSC) võttis oma 93. istungjärgul 22. mai 2014. aasta resolutsiooniga MSC.366(93) vastu SOLASi konventsiooni muudatused ja 22. mai 2014. aasta resolutsiooniga MSC.375(93) laadungimärgi konventsiooni 1988. aasta protokolli muudatused, et muuta III koodeks koos lipuriigi auditeerimissüsteemiga kohustuslikuks.

               (7)

               MEPC ja MSC võtsid vastavalt oma 65. ja 92. istungjärgul 21. juuni 2013. aasta resolutsiooniga MSC.349(92) vastu IMO tunnustatud organisatsioonide koodeksi.

               (8)

               MEPC võttis oma 65. istungjärgul 17. mai 2013. aasta resolutsiooniga MEPC.238(65) vastu MARPOLi konventsiooni 1978. aasta protokolli muudatused, et muuta tunnustatud organisatsioonide koodeks kohustuslikuks.

               (9)

               MSC võttis oma 92. istungjärgul 21. juuni 2013. aasta resolutsioonidega MSC.350(92) ja MSC.356(92) vastu SOLASi konventsiooni ja laadungimärgi konventsiooni 1988. aasta protokolli muudatused, et muuta tunnustatud organisatsioonide koodeks kohustuslikuks.

               (10)

               Seepärast peaksid III koodeks ja tunnustatud organisatsioonide koodeks jõustuma ajavahemikus 1. jaanuar 2015 kuni 1. jaanuar 2018 kooskõlas iga asjaomase IMO konventsiooni suhtes kohaldatavate vastuvõtmise, ratifitseerimise ja jõustamise eeskirjadega.

               (11)

               13. mail 2013 võttis nõukogu vastu otsuse 2013/268/EL Euroopa Liidu nimel Rahvusvahelises Mereorganisatsioonis (IMO) võetava seisukoha kohta seoses teatavate koodeksite vastuvõtmisega ning teatavatesse konventsioonidesse ja protokollidesse sellega seotud muudatuste tegemisega (4). Kõnealuse otsuse artikli 5 kohaselt volitas nõukogu liikmesriike andma oma nõusoleku olla käesoleva määruse põhjendustes 4–9 osutatud muudatustega seotud liidu huvides ning tingimusel, et esitatakse kõnealuse otsuse lisas esitatud avaldus.

               (12)

               Otsusele 2013/268/EL lisatud avalduses märgitakse, et liikmesriik leiab, et III koodeks ja tunnustatud organisatsioonide koodeks sisaldavad miinimumnõudeid, mida riik võib täiendada ja parandada, nagu on asjakohane meresõiduohutuse suurendamiseks ja keskkonna kaitseks.

               (13)

               Samuti märgitakse avalduses, et mitte midagi III koodeksis ega tunnustatud organisatsioonide koodeksis ei tohi tõlgendada nii, et see piiraks või takistaks liikmesriiki täitmast Euroopa Liidu õigusest tulenevaid kohustusi seoses „riikliku tunnistuse” ja „klassiühingu tunnistuse” määratlusega, tunnustatud organisatsioonide suhtes kehtestatud kohustuste ja nõuete ulatusega ning Euroopa Komisjoni ülesannetega seoses tunnustamise, hindamise ja vajaduse korral parandusmeetmete võtmisega või sanktsioonidega tunnustatud organisatsioonide suhtes. Samas avalduses on märgitud, et IMO auditi korral märgib liikmesriik, et kontrollitakse üksnes nende asjakohaste rahvusvaheliste konventsioonide sätete järgimist, millega liikmesriik on nõustunud, sealhulgas kõnealuse avaldusega seotud küsimustes.

               (14)

               Liidu õiguskord, määrus (EÜ) nr 391/2009 ja direktiiv 2009/15/EÜ sisaldavad viiteid põhjenduses 3 nimetatud „rahvusvahelistele konventsioonidele”. Sellega seoses võetakse IMO konventsioonide muudatused automaatselt üle liidu õigusesse samal ajal, kui need jõustuvad rahvusvahelisel tasandil. Samuti võetakse üle selliste muudatustega seotud kohustuslikud koodeksid, nagu III koodeks ja tunnustatud organisatsioonide koodeks, mis on osa määruse (EÜ) nr 391/2009 kohaldamiseks vajalikest IMO vahenditest.

               (15)

               Rahvusvaheliste konventsioonide muudatused võib liidu merendusalaste õigusaktide reguleerimisalast välja jätta kooskõlas vastavuskontrollimenetlusega, kui need vastavad vähemalt ühele kahest määruse (EÜ) nr 2099/2002 artikli 5 lõikes 2 sätestatud tingimusele.

               (16)

               Komisjon hindas IMO konventsioonide muudatusi kooskõlas määruse (EÜ) nr 2099/2002 artikliga 5 ja tegi kindlaks, et esineb mitu lahknevust ühelt poolt III koodeksi ja tunnustatud organisatsioonide koodeksi ning teiselt poolt määruse (EÜ) nr 391/2009 ja direktiivi 2009/15/EÜ vahel.

               (17)

               Esiteks, III koodeksi 2. osa punktis 16.1 on sätestatud loetelu minimaalsetest vahenditest ja menetlustest, mille lipuriigid peavad kehtestama, sealhulgas haldusjuhendid, milles muu hulgas käsitletakse laeva klassiühingu tunnistusi, mida lipuriik nõuab, et tõendada vastavust sellise rahvusvahelise konventsiooni ehitus-, mehaanika-, elektri- ja/või muudele nõuetele, mille osaline lipuriik on, või vastavust lipuriigi siseriiklikele sätetele. Nagu on kirjeldatud põhjenduses 21, tehakse liidu õiguses siiski vahet riiklikul tunnistusel ja klassiühingu tunnistusel. Viimased on eraõiguslikku laadi dokumendid ning need ei ole ei lipuriigi õigusaktid ega välja antud ühegi lipuriigi nimel. Kõnealune III koodeksi säte osutab tegelikult SOLASi konventsiooni II-1 peatüki A-1 osa eeskirjale 3–1, millega nähakse ette, et laevad projekteeritakse, ehitatakse ja neid hooldatakse kooskõlas ametiasutuse poolt eeskirja XI-1/1 kohaselt tunnustatud klassiühingu struktuuri-, mehhaanika- ja elektrialaste nõuetega. 1. SOLASi konventsioonis on selgelt määratletud laev või selle õiguslik esindamine laeva lipuriigi kui kõnealuse nõude objekti suhtes. Lisaks sellele väljastab klassiühingu ülesannetes tegutsev tunnustatud organisatsioon laevale klassiühingu tunnistuse vastavalt oma eeskirjadele, korrale, tingimustele ja lepingulistele erakokkulepetele, milles lipuriik ei ole osaline. Seetõttu on kõnealune III koodeksi säte vastuolus klassiühinguid ja riiklikke tunnistusi käsitlevate ELi kehtivate õigusaktide sätetega.

               (18)

               Teiseks, III koodeksi 2. osa punkti 18.1 kohaselt peab lipuriik tegema kindlaks, kas tunnustatud organisatsioonil on talle usaldatud ülesannete täitmiseks piisav tehniline, juhtimisalane ja teadussuutlikkus „üksnes selliste laevade puhul, millel on õigus sõita tema lipu all”. Seevastu liidu õiguses käsitletakse seda aspekti kui tunnustuse saamise tingimust, nagu on sätestatud määruse (EÜ) nr 391/2009 I lisa punkti A alapunktis 3, võttes arvesse kogu asjaomase organisatsiooni klassi kuuluvat laevastikku ja tegemata vahet lipuriigi põhjal. Kui eespool nimetatud III koodeksi sätted võetaks üle liidu õigusesse, saaks määruse (EÜ) nr 391/2009 I lisa punkti A alapunkti 3 kohaldada tunnustatud organisatsiooni tegevuse suhtes üksnes liikmesriigi lipu all sõitvate laevadega seoses, mis on vastuolus kehtivate nõuetega.

               (19)

               Kolmandaks, III koodeksi 2. osa punkti 19 kohaselt ei või lipuriik volitada oma tunnustatud organisatsioone kohaldama muudele kui kõnealuse liikmesriigi lipu all sõita võivatele laevadele nõudeid, mis on muu hulgas seotud laevade klassifitseerimise eeskirjade, nõuete või korraga. Direktiivi 2009/15/EÜ kohaselt võivad liikmesriigid volitada organisatsiooni andma enda nimel vastavale laevastikule riiklikke tunnistusi üksnes juhul, kui kõnealune organisatsioon on tunnustatud ja seda kontrollitakse sel eesmärgil kooskõlas määrusega (EÜ) nr 391/2009. Selles raamistikus peab seega tunnustatud organisatsioonide tegevus vastama teatavatele nõuetele kõigi nende poolt klassifitseeritud laevade puhul, sõltumata lipuriigist. See on seotud enamike määruse (EÜ) nr 391/2009 I lisa kriteeriumidega, samuti muude kohustustega, eelkõige kõnealuse määruse artikli 10 lõikega 4. Kui eespool nimetatud III koodeksi sätted võetaks üle liidu õigusesse, piiraks see määruses (EÜ) nr 391/2009 sätestatud tunnustamisnõuete kohaldamist tunnustatud organisatsiooni tegevuse suhtes üksnes liikmesriigi lipu all sõitvate laevadega, ka juhul, kui need kehtiksid eeskirjade, nõuete ja menetlustena.

               (20)

               Neljandaks, tunnustatud organisatsioonide koodeksi 2. osa punkti 1.1 kohaselt on „tunnustatud organisatsioon” lipuriigi poolt hinnatud organisatsioon, mille puhul on leitud, et see on kooskõlas tunnustatud organisatsioonide koodeksi 2. osaga. Seevastu määruse (EÜ) nr 391/2009 artikli 2 punktis e on sätestatud, et tunnustatud organisatsioon on „käesoleva määruse kohaselt tunnustatud organisatsioon”. Komisjoni hindamise põhjal, millele on osutatud põhjendustes 21–23, selgub, et mitmed tunnustatud organisatsioonide koodeksi 2. osa sätted ei ole kooskõlas määrusega (EÜ) nr 391/2009. Seetõttu ei täidaks tunnustatud organisatsioonide koodeksis määratletud tunnustatud organisatsioon kõiki määruse (EÜ) nr 391/2009 nõudeid ning ei vastaks seega tunnustatud organisatsiooni mõiste määratlusele liidu õiguses.

               (21)

               Viiendaks, tunnustatud organisatsioonide koodeksi 2. osa punktis 1.3 on „riiklik sertifitseerimine ja riiklikud teenused” määratletud ühtse kategooriana toimingutest, mida tunnustatud organisatsioonil on õigus teostada lipuriigi nimel, kaasa arvatud riiklike ja klassifitseerimisnõudeid puudutavate tunnistuste väljastamine. Seevastu määruse (EÜ) nr 391/2009 artikli 2 punktides g ja i sätestatud määratlustes tehakse kindlalt vahet „seadusjärgsel tunnistusel” [Termin on muutunud. Uus termin „riiklik tunnistus”], mis antakse välja lipuriigi poolt või selle nimel vastavalt rahvusvahelistele konventsioonidele, ning „klassifikatsioonitunnistusel” [Termin on muutunud. Uus termin „klassiühingu tunnistus”], mis on klassiühinguna tegutseva tunnustatud organisatsiooni väljastatud dokument, mis tõendab, et tema kehtestatud ja avalikustatud eeskirjade ja menetluste kohaselt on laev sobiv teatavaks otstarbeks või kasutuseks. Sellest järeldub, et liidu õiguse alusel on riiklik tunnistus ja klassiühingu tunnistus kaks laadilt erinevat tunnistust. Nimelt on riiklik tunnistus avalik-õiguslikku laadi, klassiühingu tunnistus aga eraõiguslikku laadi, mille annab välja klassiühing vastavalt oma eeskirjadele, menetlustele ja tingimustele. Sellest järeldub, et tunnustatud organisatsiooni poolt laevale väljastatud klassiühingu tunnistus laeva klassifitseerimiseeskirjadele ja -menetlustele vastavuse tõendamiseks, kaasa arvatud juhul, kui lipuriik on dokumendi SOLASi konventsiooni II-I peatüki A-1 osa eeskirjale 3–1 vastavuse tõendina kinnitanud, on rangelt eraõiguslik dokument, mis ei ole ei lipuriigi ega lipuriigi nimel väljastatud dokument. Tunnustatud organisatsioonide koodeksis on aga „riikliku sertifitseerimise ja riiklike teenuste” puhul süstemaatiliselt viidatud kui tunnustatud organisatsiooni poolt „lipuriigi nimel” teostatud toimingutele, mis on vastuolus liidu õigusaktides kehtestatud õigusliku erinevusega. Vaatamata sellele vastuolule, kaasneks kõnealuse tunnustatud organisatsioonide koodeksi sätte liidu õiguskorras normina heakskiitmise korral ka ilmne oht, et määruses (EÜ) nr 391/2009 sätestatud tunnustamisnõudeid, mida kohaldatakse organisatsiooni kogu tegevuse suhtes sõltumata lipuriigist, ei oleks enam ELis võimalik täita.

               (22)

               Kuuendaks, tunnustatud organisatsioonide koodeksi 2. osa punktis 3.9.3.1 on lipuriiki puudutava riikliku sertifitseerimise ja riiklike teenustega seotud protsesside ühtlustamiseks ette nähtud, et tunnustatud organisatsioonid teevad vajaduse korral omavahel koostööd lipuriigi kehtestatud raamistikus. Sama koodeksi 2. osa punktis 3.9.3.2 on mainitud „lipuriigi või lipuriikide rühma” raamistikku tunnustatud organisatsioonide vahelise koostöö reguleerimiseks tehnilistes ja ohutusalastes aspektides „laevade riikliku sertifitseerimise ja riiklike teenuste osutamisega […] nimetatud lipuriigi/lipuriikide nimel”. Liidu õiguses on tunnustatud organisatsioonide koostöö reguleeritud määruse (EÜ) nr 391/2009 artikli 10 lõikega 1, mille kohaselt peavad tunnustatud organisatsioonid omavahel konsulteerima, et säilitada oma eeskirjade, menetluste ja nende rakendamise samaväärsus ning ühtlustatus, ning selles on sätestatud, et asjakohastel juhtudel lepivad nad kokku tehnilised ja menetlustingimused, mille alusel tunnustada vastastikku materjalidele, varustusele ja komponentidele klassiühingu väljastatud tunnistusi. Need kaks artikli 10 lõike 1 kohast koostööprotsessi on seotud tunnustatud organisatsioonide eraõigusliku tegevusega klassiühingutena ja seega kohaldatakse neid tegemata vahet lipuriigi põhjal. Kui tunnustatud koodeksiga ette nähtud koostöömehhanismid võetaks üle liidu õigusesse, piiraks see määruse (EÜ) nr 391/2009 kohase koostööraamistiku reguleerimisala tunnustatud organisatsiooni sellise tegevusega, mis on seotud üksnes liikmesriigi lipu all sõitvate laevadega ning see oleks vastuolus kehtivate nõuetega.

               (23)

               Seitsmendaks on tunnustatud organisatsioonide koodeksi 2. osa punkt 3.9.3.3 identne III koodeksi 2. osa punktiga 19; seepärast on põhjenduses 19 esitatud kaalutlused sama olulised ka kõnealuse tunnustatud organisatsioonide koodeksi sätte puhul.

               (24)

               Mitte miski III koodeksi eelnõus ega tunnustatud organisatsioonide koodeksi eelnõus ei peaks piirama liidu võimet kehtestada aluslepingute ja rahvusvaheliste õigusaktide kohaselt asjakohaseid tingimusi nende organisatsioonide tunnustamiseks, kes soovivad, et liikmesriigid tunnustaksid neid, nii et nad saaksid teha liikmesriikide nimel laevade ülevaatust ja sertifitseerimist, pidades silmas liidu eesmärkide saavutamist ning eelkõige meresõiduohutuse suurendamist ja keskkonnakaitse tõhustamist.

               (25)

               Materjalidele, varustusele ja komponentidele klassiühingu poolt antavate tunnistuste vastastikuse tunnustamise süsteem, mis on sätestatud määruse (EÜ) nr 391/2009 artikli 10 lõikes 1, on jõustatav vaid Euroopa Liidus seoses laevadega, mis sõidavad liikmesriigi lipu all. Välisriikide laevade puhul on otsustamine selliste tunnistuste tunnustamise üle asjaomase kolmanda lipuriigi ainupädevuses, võttes aluseks eelkõige ÜRO mereõiguse konventsiooni.

               (26)

               Komisjon tegi hindamise tulemusena kindlaks, et III koodeksi ja tunnustatud organisatsioonide koodeksi sätted, millele on osutatud eelmistes põhjendustes, on vastuolus määrusega (EÜ) nr 391/2009 ja need tuleks kõnealuse määruse reguleerimisalast välja jätta. Seega tuleks määruse (EÜ) nr 391/2009 artikli 2 punkti b vastavalt muuta.

               (27)

               Kuna tunnustatud organisatsioonide koodeks jõustub 1. jaanuaril 2015 peaks käesolev määrus jõustuma võimalikult kiiresti pärast selle avaldamise kuupäeva.

               (28)

               Laevade põhjustatud merereostuse vältimise ja meresõiduohutuse komitee ei ole esitanud arvamust käesolevas määruses sätestatud meetmete kohta. Peeti vajalikuks rakendusakti olemasolu ning esimees esitas apellatsioonikomiteele täiendavaks aruteluks rakendusakti eelnõu. Käesoleva määrusega ettenähtud meetmed on kooskõlas apellatsioonikomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 391/2009 artikli 2 punkt b asendatakse järgmisega:

      „b)   „rahvusvahelised konventsioonid”– 1. novembri 1974. aasta rahvusvaheline konventsioon inimelude ohutusest merel (SOLAS 74), v.a selle lisa XI-2 peatükk, 5. aprilli 1966. aasta rahvusvaheline laadungimärgi konventsioon ja 2. novembri 1973. aasta rahvusvaheline konventsioon laevade põhjustatava merereostuse vältimise kohta (MARPOL) ning nende ajakohastatud protokollid ja muudatused ning asjakohased, kõikides liikmesriikides kohustuslikud ajakohastatud koodeksid, v.a Rahvusvahelise Mereorganisatsiooni (IMO) õigusaktide rakendamise koodeksi 2. osa punktid 16.1, 18.1 ja 19 ning IMO tunnustatud organisatsioonide koodeksi 2. osa punktid 1.1, 1.3, 3.9.3.1, 3.9.3.2 ja 3.9.3.3.”

   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2015.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. detsember 2014

            Komisjoni nimel

            president

         Jean-Claude JUNCKER

      (1)  ELT L 131, 28.5.2009, lk 11.

      (2)  EÜT L 324, 29.11.2002, lk 1.

      (3)  Euroopa Parlamendi ja nõukogu direktiiv 2009/15/EÜ, 23. aprill 2009, laevade kontrollimise ja ülevaatusega tegelevate organisatsioonide ja veeteede ametite vastavat tegevust käsitlevate ühiste eeskirjade ja standardite kohta (ELT L 131, 28.5.2009, lk 47).

      (4)  Nõukogu otsus 2013/268/EL, 13. mai 2013, Euroopa Liidu nimel Rahvusvahelises Mereorganisatsioonis (IMO) võetava seisukoha kohta seoses teatavate koodeksite vastuvõtmisega ning teatavatesse konventsioonidesse ja protokollidesse sellega seotud muudatuste tegemisega (ELT L 155, 7.6.2013, lk 3).


title: Komisjoni rakendusmäärus (EL) 2017/1928, 20. oktoober 2017, millega registreeritakse kaitstud päritolunimetuste ja kaitstud geograafiliste tähiste registris nimetus [Kintoa (KPN)]

text:
               21.10.2017

               ET

               Euroopa Liidu Teataja

               L 272/15

         KOMISJONI RAKENDUSMÄÄRUS (EL) 2017/1928,
   20. oktoober 2017,
   millega registreeritakse kaitstud päritolunimetuste ja kaitstud geograafiliste tähiste registris nimetus [Kintoa (KPN)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 15 lõiget 1 ja artikli 52 lõiget 2,
   ning arvestades järgmist:

               (1)

               Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Prantsusmaa taotlus registreerida nimetus „Kintoa“ (2).

               (2)

               Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Kintoa“ registreerida.

               (3)

               22. augustil 2016 komisjoni jõudnud kirjas teatasid Prantsusmaa ametiasutused, et tema territooriumil asuv põllumajandusega tegelev piiratud vastutusega äriühing EARL du Carré (Alain Cazanave, Le chalet, 380 Chemin du Carré, 64300 Sallespisse) on toodet müüginimetuse „Kintoa“ all õiguspäraselt pidevalt turustanud üle viie aasta ning et kõnealune üksikasi tuli ilmsiks riikliku vastuväitemenetluse raames.

               (4)

               Kuna põhjenduses 3 esitatud ettevõtja täidab määruse (EL) nr 1151/2012 artikli 15 lõikes 1 sätestatud tingimusi, et saada üleminekuperiood müüginimetuse õiguspäraseks kasutamiseks pärast selle registreerimist, tuleks tema jaoks kehtestada üleminekuperiood kuni 31. detsembrini 2017, et lubada tal kasutada nimetust „Kintoa“.

               (5)

               Käesoleva määrusega ette nähtud meetmed on kooskõlas põllumajandustoodete kvaliteedipoliitika komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Nimetus „Kintoa“ (KPN) registreeritakse.
   Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.1 „värske liha (ja rups)“ kuuluva tootena.
   Artikkel 2
   Põllumajandusega tegeleval piiratud vastutusega äriühingul EARL du Carré (Alain Cazanave, Le chalet, 380, Chemin du Carré, 64300 Sallespisse) lubatakse jätkata registreeritud nimetuse „Kintoa“ (KPN) kasutamist kuni 31. detsembrini 2017.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. oktoober 2017

            Komisjoni nimel

            president

         Jean-Claude JUNCKER

      (1)  ELT L 343, 14.12.2012, lk 1.

      (2)  ELT C 90, 23.3.2017, lk 9.

      (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Nõukogu rakendusmäärus (EL) nr 364/2013, 22. aprill 2013 , millega rakendatakse määruse (EL) nr 204/2011 (piiravate meetmete kohta seoses olukorraga Liibüas) artikli 16 lõiget 2

text:
                  23.4.2013

                  ET

                  Euroopa Liidu Teataja

                  L 111/25

         NÕUKOGU RAKENDUSMÄÄRUS (EL) nr 364/2013,
         22. aprill 2013,
         millega rakendatakse määruse (EL) nr 204/2011 (piiravate meetmete kohta seoses olukorraga Liibüas) artikli 16 lõiget 2
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 2. märtsi 2011. aasta määrust (EL) nr 204/2011 piiravate meetmete kohta seoses olukorraga Liibüas, (1) eelkõige selle artikli 16 lõiget 2,
         ning arvestades järgmist:

                     (1)

                     Nõukogu võttis 2. märtsil 2011 vastu määruse (EL) nr 204/2011.

                     (2)

                     Nõukogu leiab, et enam ei ole alust hoida ühte isikut määruse (EL) nr 204/2011 III lisas esitatud loetelus.

                     (3)

                     Määruse (EL) nr 204/2011 III lisa tuleks vastavalt ajakohastada,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 204/2011 III lisa muudetakse vastavalt käesoleva määruse lisas esitatule.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Luxembourg, 22. aprill 2013

                  Nõukogu nimel

                  eesistuja

               C. ASHTON

            (1)  ELT L 58, 3.3.2011, lk 1.

            LISA
            Määruse (EL) nr 204/2011 III lisas esitatud loetelust jäetakse välja kanne järgmise isiku kohta:
            ASHKAL, Al-Barrani


title: Komisjoni rakendusmäärus (EL) nr 564/2013, 18. juuni 2013 , Euroopa Kemikaaliametile Euroopa Parlamendi ja nõukogu määruse (EL) nr 528/2012 (milles käsitletakse biotsiidide turul kättesaadavaks tegemist ja kasutamist) kohaselt makstavate tasude kohta  EMPs kohaldatav tekst

text:
               19.6.2013

               ET

               Euroopa Liidu Teataja

               L 167/17

         KOMISJONI RAKENDUSMÄÄRUS (EL) nr 564/2013,
   18. juuni 2013,
   Euroopa Kemikaaliametile Euroopa Parlamendi ja nõukogu määruse (EL) nr 528/2012 (milles käsitletakse biotsiidide turul kättesaadavaks tegemist ja kasutamist) kohaselt makstavate tasude kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 80 lõiget 1,
   ning arvestades järgmist:

               (1)

               Tuleks määrata kindlaks Euroopa Kemikaaliametile (edaspidi „kemikaaliamet”) makstavate tasude struktuur ja suurus ning maksmise tingimused.

               (2)

               Tasude struktuuri ja suuruse määramisel peaks arvesse võtma tööd, mida kemikaaliametilt nõutakse määruse (EL) nr 528/2012 alusel. Tasud peaksid olema määratud sellisel tasemel, mis tagaks, et nendest saadav tulu oleks koos kemikaaliameti muude tuludega piisav, et katta teenuste osutamisega seotud kulud.

               (3)

               Määruse (EL) nr 528/2012 artikli 80 lõike 3 punktist d tulenevalt tuleks tasude struktuuri ja suuruse määramisel arvesse võtta, kas teave on esitatud ühiselt või eraldi. Et kajastada kemikaaliameti tegelikku töökoormust ja soodustada teabe ühist esitamist, on kohane olukorras, kus mitu isikut taotlevad ühiselt toimeaine heakskiitmist või toimeaine heakskiitmise uuendamist, võtta ühe taotluse eest ainult üks tasu.

               (4)

               Et võtta arvesse vajadusi, mis on iseloomulikud ELis asutatud väikestele ja keskmise suurusega ettevõtjatele (VKEd) komisjoni 6. mai 2003. aasta soovituse 2003/361/EÜ (mis käsitleb mikro-, väike- ja keskmise suurusega ettevõtete määratlemist) (2) tähenduses, tuleks sellistele ettevõtjatele kohaldada vähendatud tasusid toimeaine heakskiitmise, heakskiitmise uuendamise või määruse (EL) nr 528/2012 I lisasse kandmise eest ning biotsiidile loa andmise või juba antud loa uuendamise eest. Vähendatud tasude suuruse kindlaksmääramisel tuleks võtta arvesse asjaolu, et VKEd moodustavad märkimisväärse osa biotsiidide tööstusharu ettevõtetest ning et tuleks vältida ülemääraste tasude nõudmist muudelt ettevõtetelt, tagades samas kemikaaliameti töö täiemahulise rahastamise. Et hoida ära taotluste esitamist toodete kohta, mis sisaldavad mõnele määruse (EL) nr 528/2012 artikli 10 lõikes 1 loetletud kriteeriumile vastavaid asendamisele kuuluvaid toimeaineid, samuti taotluste esitamist selliste toimeainete kohta, ei tohiks kõnealuste biotsiidide või toimeainete kohta esitatud taotluste puhul tasude vähendamist kohaldada.

               (5)

               Võttes arvesse tööd, mida nõuab kemikaaliametilt määruse (EL) nr 528/2012 artikli 77 kohaselt esitatud kaebustega tegelemine, on asjakohane nõuda kõnealuste kaebuste esitamise eest tasu vastavalt sama määruse artikli 77 lõike 1 kolmandale lõigule. Selleks et vältida õigustatud kaebusi esitavate isikute karistamist, on kohane põhjendatud kaebuste eest nõutud tasu tagastada.

               (6)

               Võttes arvesse asjaolu, et kemikaaliameti töömaht väheneb, kui taotlus lükatakse tagasi enne kinnitamist või kinnitamise ajal või võetakse hindamise ajal tagasi, on asjakohane selliste taotluste puhul ette näha tasude osaline tagastamine.

               (7)

               Et soodustada taotluste esitamist toimeainete kohta, mis on sobivad alternatiivid määruse (EL) nr 528/2012 artikli 5 lõikes 1 loetletud väljajätmise kriteeriumitele vastavatele heakskiidetud toimeainetele, on asjakohane ette näha selliste taotluste eest makstud tasu tagasimaksmine.

               (8)

               Ohtu mitte põhjustavate toimeainete määruse (EL) nr 528/2012 I lisasse kandmise taotluste eest nõutava tasu puhul tuleks arvestada tööga, mida selliste taotlustega tegelemine kemikaaliametilt nõuab ning avaliku huviga, mis on seotud selliseid aineid sisaldavatele toodetele lubade andmisega.

               (9)

               Et hoida ära heakskiitmise või heakskiitmise uuendamise taotluse esitamist toimeaine kohta, mis vastab mõnele määruse (EL) nr 528/2012 artikli 10 lõikes 1 loetletud kriteeriumile, ning heakskiitmise või heakskiitmise uuendamise taotluste esitamist toodete kohta, mille puhul on vajalik võrdlev hindamine vastavalt määruse (EL) nr 528/2012 artiklile 23, ning et rahaliselt kompenseerida käesoleva määrusega ettenähtud tasude maksmisest vabastamist ja tasumäärade vähendamist, on selliste taotluste puhul asjakohane ette näha suurendatud tasu maksmine.

               (10)

               Võttes arvesse tööd, mida nõuab kemikaaliametilt sellise taotluse käsitlemine, millega nõutakse arvamust muudatuse liigitamise kohta vastavalt komisjoni 18. aprilli 2013. aasta rakendusmäärusele (EL) nr 354/2013 Euroopa Parlamendi ja nõukogu määruse (EL) nr 528/2012 kohaselt loa saanud biotsiidide muudatuste kohta, (3) on asjakohane selliste taotluste eest tasu nõuda. Selleks et nii palju kui võimalik vältida nende taotlejate karistamist, kes esitavad põhjendatud taotluse muudatuse vähem tähtsaks või halduslikuks liigitamise kohta, on kohane vähendada tasu taotluste puhul, mis toovad kaasa soovituse liigitada muudatus halduslikuks või vähem tähtsaks.

               (11)

               Võttes arvesse tööd, mida nõuab kemikaaliametilt määruse (EL) nr 528/2012 artiklis 95 osutatud asjaomaste isikute nimekirja lisamise taotlustega tegelemine, on asjakohane nõuda selliste taotluste eest tasu. Kõnealuste taotlustega seotud töö maht varieerub märkimisväärselt, olenevalt sellest, kas asjaomane isik esitab teabekasutusnõusoleku või uue toimiku, sest viimasel juhul peab kemikaaliamet kontrollima, kas toimik on kooskõlas määruse (EL) nr 528/2012 II lisaga või vajaduse korral Euroopa Parlamendi ja nõukogu 16. veebruari 1998. aasta direktiivi 98/8/EÜ (mis käsitleb biotsiidide turuleviimist) (4) II A lisaga. Asjakohane on tasu vastavalt töö mahule diferentseerida.

               (12)

               Võttes arvesse tööd, mida nõuab kemikaaliametilt määruse (EL) nr 528/2012 artikli 66 lõike 4 kohaselt esitatud konfidentsiaalsustaotlusega tegelemine, on asjakohane nõuda selliste taotluste eest tasu.

               (13)

               Kuna vastavalt 25. oktoobri 2012. aasta Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002) (5) artiklile 19, komisjoni 23. detsembri 2002. aasta määruse (EÜ, Euratom) nr 2343/2002 (raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185) (6) artiklile 17 ning Euroopa Kemikaaliameti 24. septembri 2008. aasta finantsmääruse (7) artiklile 17 koostatakse ja täidetakse kemikaaliameti eelarve eurodes ja raamatupidamisaruanded esitatakse samuti eurodes, on asjakohane võtta tasu üksnes eurodes.

               (14)

               Lähtuvalt määruse (EL) nr 528/2012 artikli 80 lõike 3 punktist f tuleb tasude maksmise tähtaegade kindlaksmääramisel võtta nõuetekohaselt arvesse kõnealuses määruses sätestatud menetluste tähtaegasid.

               (15)

               Käesolevas määruses sätestatud tasud tuleks asjakohaste ajavahemike järel läbi vaadata, et viia need vastavusse inflatsioonimäära ja tegelike kuludega, mis tekivad kemikaaliametile seoses teenuste pakkumisega. Tasude läbivaatamisel tuleks arvesse võtta asjaolu, et kemikaaliamet omandab käesoleva määruse alusel esitatud taotlustega tegelemisel aina rohkem kogemusi ja seetõttu muutub tema töö tõhusamaks.

               (16)

               Määruse (EL) nr 528/2012 artikli 82 lõikes 1 osutatud alaline biotsiidikomitee ei esitanud arvamust käesoleva määrusega ettenähtud meetmete kohta. Kuna rakendusakti olemasolu peeti vajalikuks, esitas eesistuja rakendusakti eelnõu täiendavaks aruteluks apellatsioonikomiteele. Apellatsioonikomitee ei ole oma arvamust esitanud,

         ON VASTU VÕTNUD KÄESOLEVA MÄÄRUSE:
   I   PEATÜKK

      TASUD

   Artikkel 1
   Tasud toimeainetega seotud töö eest
   Kemikaaliamet nõuab I lisa tabelis 1 sätestatud tasusid töö eest, mida ta peab määruse (EL) nr 528/2012 kohaselt tegema seoses toimeaine heakskiitmise või toimeaine heakskiitmise uuendamisega ning toimeaine kõnealuse määruse I lisasse kandmisega.
   Artikkel 2
   Tasud töö eest, mis on seotud biotsiididele liidu lubade andmisega
   Kemikaaliamet nõuab II lisa tabelis 1 sätestatud tasusid töö eest, mida ta peab määruse (EL) nr 528/2012 kohaselt tegema seoses biotsiididele liidu lubade andmisega.
   Artikkel 3
   Muud tasud
   1.   Kemikaaliamet nõuab III lisas sätestatud tasusid töö eest, mida ta peab määruse (EL) nr 528/2012 kohaselt tegema seoses toimeaine tehnilise samaväärsuse kindlakstegemise, vastastikuse tunnustamise taotluste, asjaomaste isikute nimekirja kandmise taotluste ning kemikaaliametile esitatud teabe konfidentsiaalse käsitlemise taotlustega.
   2.   Kemikaaliamet nõuab III lisas sätestatud iga-aastast tasu iga liidu loa saanud biotsiidi või biotsiidipere eest. Iga-aastane tasu tuleb esimest korda maksta aasta möödumisel müügiloa kehtima hakkamisest ning edaspidi igal aastal samal kuupäeval. See tasutakse eelneva aasta eest.
   Artikkel 4
   Määruse (EL) nr 528/2012 artikli 77 alusel kemikaaliameti otsuse peale kaebuse esitamise tasu
   1.   Kemikaaliamet nõuab käesoleva määruse III lisas osutatud tasu iga määruse (EL) nr 528/2012 artikli 77 alusel kemikaaliameti otsuse peale esitatud kaebuse eest.
   2.   Apellatsiooninõukogu ei loe kaebust kättesaaduks enne, kui asjaomane tasu on kemikaaliametile makstud.
   3.   Kui apellatsiooninõukogu leiab, et kaebus pole vastuvõetav, siis makstud tasu ei tagastata.
   4.   Kemikaaliamet tagastab lõike 1 alusel nõutud tasu, kui Euroopa Kemikaaliameti tegevdirektor parandab otsuse kooskõlas Euroopa Parlamendi ja nõukogu määruse (EÜ) nr 1907/2006 (8) artikli 93 lõikega 1 või kui kaebuse suhtes langetatakse otsus kaebaja kasuks.
   Artikkel 5
   Tasu tagasimaksmise võimalus väljajätmise kriteeriumitele vastavate heakskiidetud toimeainete alternatiivide puhul
   1.   Kui kemikaaliametile esitatakse taotlus sellise toimeaine heakskiitmiseks, mis võib olla sobiv alternatiivne aine määruse (EL) nr 528/2012 artikli 5 lõike 2 teise lõigu tähenduses sama määruse artikli 5 lõikes 1 loetletud väljajätmise kriteeriumitele vastavale heakskiidetud toimeainele, võib taotleja taotleda kemikaaliametile makstava tasu tagasimaksmist.
   2.   Komisjon teeb taotluse kohta otsuse, kui ta on saanud kemikaaliametilt määruse (EL) nr 528/2012 artikli 8 lõike 4 kohase arvamuse, mis hõlmab ka soovitust selle kohta, kas toimeaine on sobiv alternatiivne aine määruse (EL) nr 528/2012 artikli 5 lõike 2 teise lõigu tähenduses.
   3.   Kui komisjon otsustab, et toimeaine on sobiv alternatiivne aine, teatab kemikaaliamet taotlejale otsusest ja maksab täies ulatuses tagasi lõikes 1 osutatud tasu.
   II   PEATÜKK

      VKEDE TOETAMINE

   Artikkel 6
   VKE staatuse tunnustamine
   1.   Enne seda, kui taotleja esitab kooskõlas määruse (EL) nr 528/2012 artikli 7 lõikega 1, artikli 13 lõikega 1, artikli 28 lõikega 4, artikli 43 lõikega 1 või artikli 45 lõikega 1 toimeaine heakskiitmiseks, heakskiitmise uuendamiseks või toimeaine kandmiseks määruse (EL) nr 528/2012 I lisasse või liidu loa andmiseks biotsiidile või biotsiidiperele taotluse, mis sisaldab VKE-le kohaldatava tasu vähendamise taotlust, peab võimalik taotleja esitama kemikaaliametile asjaomased üksikasjad, mis tõendavad taotleja õigust soodustusele tulenevalt tema VKE staatusest soovituse 2003/361/EÜ tähenduses.
   2.   Taotluse puhul, mis on esitatud toimeaine heakskiitmiseks, heakskiitmise uuendamiseks või toimeaine kandmiseks määruse (EL) nr 528/2012 I lisasse, lähtutakse otsuse tegemisel toimeaine tootjast, keda võimalik taotleja esindab. Taotluse puhul, mis on esitatud tootele loa andmiseks või juba antud loa uuendamiseks, lähtutakse otsuse tegemisel sellest, kes on tulevane loaomanik.
   3.   Kemikaaliamet avaldab nende üksikasjade nimekirja, mis tuleb esitada vastavalt lõikele 1.
   4.   Kemikaaliamet otsustab 45 päeva jooksul pärast kõigi lõikes 1 osutatud asjaomaste üksikasjade esitamist, kas ja millist VKE staatust on ettevõtte puhul võimalik tunnustada.
   5.   Ettevõtte tunnustamine VKEna kehtib määruse (EL) nr 528/2012 kohaselt esitatud avalduste puhul kahe aasta vältel.
   6.   Lõike 4 kohaselt tehtud kemikaaliameti otsused võib vastavalt määruse (EL) nr 528/2012 artiklile 77 edasi kaevata.
   Artikkel 7
   Tasu vähendamine
   1.   ELis asutatud VKEde jaoks vähendatakse kemikaaliametile makstavaid tasusid, mis on sätestatud I lisa tabelis 2 ja II lisa tabelis 2.
   2.   Toimeaine heakskiitmise, heakskiitmise uuendamise või toimeaine määruse (EL) nr 528/2012 I lisasse kandmise taotluste eest nõutavat tasu vähendatakse üksnes juhul, kui kõnealune toimeaine ei ole asendamisele kuuluv aine.
   3.   Biotsiidile loa andmise või juba antud loa uuendamise taotluste eest nõutavat tasu vähendatakse üksnes juhul, kui toode ei sisalda asendamisele kuuluvat toimeainet.
   III   PEATÜKK

      MAKSED

   Artikkel 8
   Maksmise viis
   1.   Käesoleva määrusega ette nähtud tasud makstakse eurodes.
   2.   Maksed tehakse pärast seda, kui kemikaaliamet on esitanud arve.
   3.   Erandina lõikest 2 tehakse artikli 4 kohased maksed taotluse esitamisega samaaegselt.
   4.   Maksed tehakse ülekandega kemikaaliameti pangakontole.
   Artikkel 9
   Makse tuvastamine
   1.   Kõigi maksete puhul, välja arvatud artikli 8 lõikes 3 osutatud maksed, tuleb viitenumbri lahtrisse märkida arve number.
   2.   Artikli 8 lõike 3 kohaste maksete puhul tuleb viitenumbri lahtrisse märkida kaebuse esitaja(te) andmed ja võimaluse korral ka otsuse number, mille vastu kaebus esitatakse.
   3.   Kui makse eesmärki ei ole võimalik kindlaks teha, määrab kemikaaliamet tähtaja, mille jooksul maksja peab kirjalikult teatama kemikaaliametile makse eesmärgi. Kui kemikaaliametile ei teatata makse eesmärki määratud tähtpäevaks, loetakse makse kehtetuks ja asjaomane summa tagastatakse maksjale.
   Artikkel 10
   Maksekuupäev
   1.   Kui ei ole sätestatud teisiti, tuleb tasud maksta 30 kalendripäeva jooksul alates päevast, mil kemikaaliamet arvest teatab.
   2.   Kuupäeva, mil makse kogusumma kantakse üle kemikaaliameti pangakontole, loetakse makse sooritamise kuupäevaks.
   3.   Makse loetakse õigeaegselt sooritatuks siis, kui on esitatud piisavad dokumentaalsed tõendid näitamaks, et maksja nõudis ülekande tegemist arvel märgitud pangakontole ettenähtud tähtaja jooksul. Rahaasutuse väljastatud ülekandekorralduse kinnitust loetakse piisavaks tõendiks.
   Artikkel 11
   Ebapiisav makse
   1.   Maksetähtajast kinnipidamiseks loetakse üksnes seda, kui tasu kogusumma on õigeaegselt makstud.
   2.   Kui arve hõlmab tehingute kogumit, võib kemikaaliamet seostada puuduoleva summa tehingu mis tahes osaga. Maksete määramise kriteeriumid koostab kemikaaliameti haldusnõukogu.
   Artikkel 12
   Ülemäära makstud summade tagasimaksmine
   1.   Tasu maksmisel ülemääraselt makstud summade maksjale hüvitamise korra määrab kemikaaliameti tegevdirektor ning see avaldatakse kemikaaliameti veebisaidil.
   Kui aga ülemääraselt makstud summa on väiksem kui 200 eurot ning asjaomane osaleja ei ole tagasimaksmist nõudnud, siis ülemäära makstud summat tagasi ei maksta.
   2.   Ühtegi ülemääraselt makstud summat, mida ei ole tagasi makstud, ei ole võimalik arvesse võtta kemikaaliametile makstavate tulevaste maksete puhul.
   Artikkel 13
   Summade tagasimaksmine taotluste puhul, mis lükatakse tagasi enne kinnitamist või kinnitamise ajal või võetakse hindamise ajal tagasi
   1.   Kemikaaliamet maksab tagasi 90 % saadud tasust, kui toimeaine heakskiitmise või biotsiidile loa andmise taotlus, mis on esitatud kooskõlas määruse (EL) nr 528/2012 artikli 7 lõikega 1 või artikli 43 lõikega 1, või toote vähem tähtsa muudatuse või olulise muudatuse taotlus lükatakse tagasi enne kinnitamisetappi või selle ajal.
   2.   Kemikaaliamet maksab tagasi 75 % saadud tasust, kui toimeaine heakskiitmise või biotsiidile loa andmise taotlus, mis on esitatud kooskõlas määruse (EL) nr 528/2012 artikli 7 lõikega 1 või artikli 43 lõikega 1, või toote vähem tähtsa muudatuse või olulise muudatuse taotlus võetakse tagasi enne, kui taotlust hindav pädev asutus on esitanud kemikaaliametile oma hindamisaruande.
   Saadud tasu ei maksta tagasi, kui taotlus võetakse tagasi pärast seda, kui taotlust hindav pädev asutus on esitanud kemikaaliametile oma hindamisaruande.
   3.   Ülejäänud summa maksjale tagasimaksmise korra määrab kemikaaliameti tegevdirektor ning see avaldatakse kemikaaliameti veebisaidil.
   IV   PEATÜKK

      LÕPPSÄTTED

   Artikkel 14
   Raportööride tasustamine
   Biotsiidikomitee raportööridest liikmeid tasustatakse vahenditest, mis on artikli 80 lõike 2 kohaselt makstud liikmesriikide pädevatele asutustele, kes tegutsevad taotlusi hindavate pädevate asutustena.
   Artikkel 15
   Teenustasud
   1.   Pärast soodsa arvamuse saamist komisjonilt võib kemikaaliamet oma haldusnõukogu otsusega kehtestada teenustasud haldus- ja tehniliste teenuste eest, mida ta osutab mõne asjaomase osaleja soovil kooskõlas määrusega (EL) nr 528/2012, et hõlbustada kõnealuse määruse rakendamist. Kemikaaliameti tegevdirektor võib otsustada mitte nõuda tasu kemikaaliametilt abi taotlevatelt rahvusvahelistelt organisatsioonidelt ja riikidelt.
   2.   Tasu suurus määratakse selliselt, et see katab kemikaaliametile seoses teenuste osutamisega tekkinud kulud ega ületa kõnealuste kulude katmiseks vajalikku määra.
   3.   Teenustasud tuleb maksta 30 kalendripäeva jooksul alates päevast, mil kemikaaliamet arvest teatab.
   Artikkel 16
   Esialgne prognoos
   Iga järgmise eelarveaasta kogutulude ja -kulude kalkulatsiooni koostamisel vastavalt määruse (EÜ) nr 1907/2006 artikli 96 lõikele 5 lisab kemikaaliameti haldusnõukogu esialgse tasudest saadavate tulude konkretiseeritud kalkulatsiooni kemikaaliametile vastavalt (9) määrusele (EL) nr 528/2012 usaldatud tegevuse eest võetavatest tasudest saadud tuludest, mis on eristatud ELi toetusest saadavatest tuludest.
   Artikkel 17
   Uuesti läbivaatamine
   Käesolevas määruses sätestatud tasud vaadatakse igal aastal uuesti läbi, võttes arvesse Eurostati avaldatud Euroopa tarbijahinnaindeksiga mõõdetavat inflatsioonimäära. Esimene läbivaatamine toimub 1. jaanuaril 2015.
   Komisjon vaatab samuti määrust pidevalt läbi, võttes arvesse kemikaaliameti oodatavate tulude ja kulude hinnangute kohta saabuvat olulist teavet. Hiljemalt 1. jaanuariks 2015 vaatab komisjon määruse uuesti läbi, et seda vajadusel muuta, võttes arvesse eelkõige kemikaaliametile vajalikke ressursse ja ressursse, mida liikmesriikide pädevad asutused vajavad samalaadsete teenuste osutamiseks. Läbivaatamisel arvestatakse sellega, milline on olnud määruse mõju VKEdele ja vaadatakse vajaduse korral läbi VKEdele võimaldatud tasude vähendamise määrad.
   Artikkel 18
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. juuni 2013

            Komisjoni nimel

            president

         José Manuel BARROSO

      (1)  ELT L 167, 27.6.2012, lk 1.

      (2)  ELT L 124, 20.5.2003, lk 36.

      (3)  ELT L 109, 19.4.2013, lk 4.

      (4)  EÜT L 123, 24.2.1998, lk 1.

      (5)  ELT L 298, 26.10.2012, lk 1.

      (6)  EÜT L 357, 31.12.2002, lk 72.

      (7)  MB/53/2008 lõplik.

      (8)  ELT L 396, 30.12.2006, lk 1.

      (9)  ELT L 396, 30.12.2006, lk 1.

      I LISA

         Toimeainetega seotud tasud

         Tabel 1

         Standardtasud

                  Ülesande üldine kirjeldus; määruse (EL) nr 528/2012 asjaomane säte

                  Konkreetse tingimuse või ülesande kirjeldus

                  Tasu (eurot)

                  Toimeaine heakskiitmine; artikli 7 lõige 2

                  Tasu esimese tooteliigi kohta, mille jaoks kõnealune toimeaine heaks kiidetakse

                  120 000

                  Lisatasu iga täiendava tooteliigi kohta

                  40 000

                  Lisatasu tooteliigi kohta (nii esimese tooteliigi kui ka täiendavate tooteliikide puhul), kui toimeaine on vastavalt määruse (EL) nr 528/2012 artiklile 10 asendamisele kuuluv aine

                  20 000

                  Tasu heakskiidu muutmise eest, v.a tooteliigi lisamise eest

                  20 000

                  Heakskiidu uuendamine; artikli 13 lõige 3

                  Tasu esimese tooteliigi kohta, mille jaoks kõnealuse toimeaine heakskiidu uuendamist taotletakse

                  15 000

                  Lisatasu iga täiendava tooteliigi kohta

                  1 500

                  Lisatasu esimese tooteliigi kohta, mille jaoks kõnealuse toimeaine heakskiidu uuendamist taotletakse, kui osutub vajalikuks täielik hindamine vastavalt määruse (EL) nr 528/2012 artikli 14 lõikele 1

                  25 000

                  Lisatasu iga täiendava tooteliigi kohta, kui osutub vajalikuks täielik hindamine vastavalt määruse (EL) nr 528/2012 artikli 14 lõikele 1

                  2 500

                  Lisatasu tooteliigi kohta (nii esimese tooteliigi kui ka täiendavate tooteliikide puhul), kui toimeaine on vastavalt määruse (EL) nr 528/2012 artiklile 10 asendamisele kuuluv aine

                  20 000

                  Toimeaine kandmine I lisasse; artikkel 28

                  Tasu toimeaine kohta I lisasse esmakande tegemise eest

                  10 000

                  Tasu toimeaine kohta I lisasse tehtud kande muutmise eest

                  2 000

                  Teatamine kooskõlas määruse (EÜ) nr 1451/2007 artikliga 3a

                  Tasu iga aine ja tooteliigi kombinatsiooni kohta.
                  Teatamise eest võetav tasu arvatakse maha vastavalt määruse (EL) nr 528/2012 artiklile 7 esitatud taotluse eest võetavast tasust

                  10 000

         Tabel 2

         Tasu vähendamine taotluste puhul, mis on esitatud toimeaine heakskiitmiseks, heakskiitmise uuendamiseks või toimeaine kandmiseks I lisasse, kui toimeaine tootja on ELis asutatud VKE, välja arvatud juhul, kui toimeaine kuulub asendamisele

                  Ettevõtte liik

                  Vähendamismäär (% standardtasust)

                  Mikroettevõte

                  60

                  Väikeettevõte

                  40

                  Keskmise suurusega ettevõte

                  20

      II LISA

         Tasud biotsiididele liidu lubade andmise eest

         Tabel 1

         Standardtasud

                  Ülesande üldine kirjeldus; määruse (EL) nr 528/2012 asjaomane säte

                  Konkreetse tingimuse või ülesande kirjeldus

                  Tasu (eurot)

                  Liidu loa andmine, üksiktoode; artikli 43 lõige 2

                  Tasu toote kohta, mis ei ole samasugune kui aine heakskiitmise eesmärgil hinnatud tüüpiline toode

                  80 000

                  Tasu toote kohta, mis on samasugune kui aine heakskiitmise eesmärgil hinnatud tüüpiline toode

                  40 000

                  Lisatasu toote kohta, kui on vajalik võrdlev hindamine vastavalt määruse (EL) nr 528/2012 artiklile 23

                  40 000

                  Lisatasu toote kohta, kui taotletud luba on ajutine vastavalt määruse (EL) nr 528/2012 artikli 55 lõikele 2

                  10 000

                  Liidu loa andmine, biotsiidipere; artikli 43 lõige 2

                  Tasu biotsiidipere kohta

                  150 000

                  Lisatasu biotsiidipere kohta, kui on vajalik võrdlev hindamine vastavalt määruse (EL) nr 528/2012 artiklile 23

                  60 000

                  Lisatasu biotsiidipere kohta, kui taotletud luba on ajutine vastavalt määruse (EL) nr 528/2012 artikli 55 lõikele 2

                  15 000

                  Kemikaaliameti teavitamine täiendavast biotsiidiperesse kuuluvast tootest; artikli 17 lõige 6

                  Tasu täiendava toote kohta

                  2 000

                  Samale biotsiidile liidu loa andmine; artikli 17 lõige 7

                  Tasu toote kohta, mis on „sama toode” komisjoni 6. mai 2013. aasta rakendusmääruse (EL) nr 414/2013 (millega määratakse kindlaks samade omadustega biotsiididele loa andmise kord vastavalt Euroopa Parlamendi ja nõukogu määrusele (EL) nr 528/2012) (1) tähenduses

                  2 000

                  Toote või tootepere olemasoleva loa oluline muudatus; artikli 50 lõige 2

                  Tasu taotluse kohta

                  40 000

                  Toote või tootepere olemasoleva loa vähetähtis muudatus; artikli 50 lõige 2

                  Tasu taotluse kohta

                  15 000

                  Toote või tootepere olemasoleva loa halduslik muudatus; artikli 50 lõige 2

                  Tasu teate kohta

                  2 000

                  Soovitus olemasoleva loaga toote või tootepere muudatuse liigitamise kohta; artikli 50 lõige 2

                  Tasu määruse (EL) nr 354/2013 kohaselt esitatud taotluse kohta.
                  Kui soovitus näeb ette muudatuse liigitamise halduslikuks või vähetähtsaks muudatuseks, siis arvatakse taotluse eest makstav tasu maha edaspidi määruse (EL) nr 354/2013 kohaselt esitatavalt taotluselt või teatelt.

                  2 000

                  Liidu loa andmine, üksiktoode; artikli 45 lõige 3

                  Tasu toote kohta

                  5 000

                  Lisatasu iga täiendava toote kohta, kui osutub vajalikuks täielik hindamine vastavalt määruse (EL) nr 528/2012 artikli 14 lõikele 1

                  15 000

                  Lisatasu toote kohta, kui on vajalik võrdlev hindamine vastavalt määruse (EL) nr 528/2012 artiklile 23

                  40 000

                  Liidu loa uuendamine, biotsiidipere; artikli 45 lõige 3

                  Tasu biotsiidipere kohta

                  7 500

                  Lisatasu iga täiendava biotsiidipere kohta, kui osutub vajalikuks täielik hindamine vastavalt määruse (EL) nr 528/2012 artikli 14 lõikele 1

                  22 500

                  Lisatasu biotsiidi kohta, kui on vajalik võrdlev hindamine vastavalt määruse (EL) nr 528/2012 artiklile 23

                  60 000

         Tabel 2

         Tasu vähendamine taotluste puhul, mis on esitatud biotsiididele või biotsiidiperedele liidu lubade saamiseks ja nende uuendamiseks, kui võimalik tulevane loaomanik on ELis asutatud VKE, välja arvatud juhul, kui toode sisaldab toimeainet, mis kuulub asendamisele

                  Ettevõtte liik

                  Vähendamismäär (% standardtasust)

                  Mikroettevõte

                  30

                  Väikeettevõte

                  20

                  Keskmise suurusega ettevõte

                  10

         (1)  ELT L 125, 7.5.2013, lk 4.

      III LISA

         Muud tasud

                  Ülesande üldine kirjeldus; määruse (EL) nr 528/2012 asjaomane säte

                  Konkreetse tingimuse või ülesande kirjeldus

                  Tasu (eurot)

                  Tehniline samaväärsus; artikli 54 lõige 3

                  Tasu juhul, kui toimeaine päritolu erinevus piirdub tootmispaiga muutusega ja taotlus põhineb üksnes analüüsiandmetel

                  5 000

                  Tasu juhul, kui toimeaine päritolu erinevus ei piirdu tootmispaiga muutusega ja taotlus põhineb üksnes analüüsiandmetel

                  20 000

                  Tasu juhul, kui taotlus ei vasta eespool esitatud tingimustele.

                  40 000

                  Liidu loaga biotsiidide iga-aastane tasu; artikli 80 lõike 1 punkt a

                  Tasu biotsiididele liidu loa andmise kohta

                  10 000

                  Tasu biotsiidiperele liidu loa andmise kohta

                  20 000

                  Tasu vastastikuse tunnustamise taotluste eest; artikli 80 lõike 1 punkt a

                  Tasu iga toote või tootepere eest, mille kohta on esitatud vastastikuse tunnustamise taotlus (iga liikmesriigi kohta, kus vastastikust tunnustamist taotletakse)

                  700

                  Edasikaebeõigus; artikli 77 lõige 1

                  Tasu kaebuse kohta

                  2 500

                  Asjaomaste isikute nimekirja kandmise taotlus; artikkel 95

                  Tasu teabekasutusnõusoleku esitamise eest, kui see esitatakse toimiku kohta, mille kemikaaliamet või taotlust hindav pädev asutus on juba terviklikuks tunnistanud

                  2 000

                  Tasu teabekasutusnõusoleku esitamise eest, kui see esitatakse koos täiendavate andmetega toimiku osa kohta, mille kemikaaliamet või taotlust hindav pädev asutus on juba terviklikuks tunnistanud

                  20 000

                  Tasu uue toimiku esitamise kohta

                  40 000

                  Vastavalt artikli 66 lõikele 4 kemikaaliametile esitatud taotlused

                  Tasu kirje kohta, mille suhtes taotletakse konfidentsiaalsust

                  1 000


title: Komisjoni rakendusmäärus (EL) nr 1247/2011, 29. november 2011 , teatavate kaupade klassifitseerimise kohta kombineeritud nomenklatuuris

text:
               2.12.2011

               ET

               Euroopa Liidu Teataja

               L 319/34

         KOMISJONI RAKENDUSMÄÄRUS (EL) nr 1247/2011,
   29. november 2011,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:

               (1)

               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

               (2)

               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

               (3)

               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

               (4)

               On asjakohane sätestada, et liikmesriikide tolliasutuste väljastatud siduvale tariifiinformatsioonile, mis käsitleb kombineeritud nomenklatuuri kaupade klassifitseerimist, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel kolme kuu vältel vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) (2) artikli 12 lõikele 6.

               (5)

               Käesoleva määrusega ettenähtud meetmed on kooskõlas tolliseadustiku komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Liikmesriikide tolliasutuste väljastatud siduvale tariifiinformatsioonile, mis ei ole kooskõlas käesoleva määrusega, võib vastavalt määruse (EMÜ) nr 2913/92 artikli 12 lõikele 6 tugineda veel kolme kuu vältel.
   Artikkel 3
   Määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 29. november 2011

            Komisjoni nimel presidendi eest

            komisjoni liige

         Algirdas ŠEMETA

      (1)  EÜT L 256, 7.9.1987, lk 1.

      (2)  EÜT L 302, 19.10.1992, lk 1.

      LISA

                  Kauba kirjeldus

                  Klassifikatsioon
                  (CN-kood)

                  Põhjendus

                  (1)

                  (2)

                  (3)

                              1.

                              Toode, mis kujutab endast eraldi korpuses asuvat moodulit, mõõtmed ligikaudu 11 × 7 × 5 cm (niinimetatud „analoogsisendi moodul”).
                              Moodul koosneb kahest trükkplaadist, millel on neljakanaliline sisendliides, analoog-digitaalmuundur, protsessor ja siiniliides ühendamiseks programmeeritava kontrolleriga (programmable logic controller, PLC). Mooduli sisendpinge vahemik on 0–10 V alalispinget.
                              Moodul võtab mitmesugustelt välisseadmetelt vastu analoogsignaale, näiteks temperatuuri, kiiruse, voolukiiruse või massi mõõtmise tulemusi.
                              Moodul muundab ja töötleb neid signaale enne edasisaatmist PLC-le.

                  8538 90 99

                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, XVI jaotise märkusega 2 b ning CN-koodide 8538, 8538 90 ja 8538 90 99 sõnastusega.
                  Kuna moodul kujutab endast liidest välisseadmete ja rubriiki 8537 kuuluva arvjuhtimisseadme vahel, ei või toodet klassifitseerida rubriiki 8471 kuuluvaks sisendseadmeks.
                  Kuna moodul võtab vastu, muundab, töötleb ja saadab elektrilisi signaale PLC-le, ei või toodet klassifitseerida rubriiki 8536 kuuluvaks lülitiks või releeks, mida kasutatakse ühendamiseks vooluahelatega või vooluahelates.
                  Kuna moodul ise ei kontrolli välisseadmeid, vaid on üksnes liides välisseadmete ja PLC vahel, ei või toodet klassifitseerida rubriiki 8537 kuuluvaks elektriliseks juhtimisseadmeks.
                  Kuna analoog-digitaalmuundamine on üksnes vaheprotsess, ei või toodet klassifitseerida rubriiki 8543 mujal grupis 85 nimetamata elektriseadmeks, mis täidab iseseisvaid tööoperatsioone.
                  Kuna mooduli kavandatud otstarve on vastu võtta, muundada ja töödelda signaale, mis kujutavad endast välisseadmetest saadud mõõtmisandmeid, ja saata neid edasi PLC-le, on moodul hädavajalik rubriiki 8537 kuuluva PLC tööks.
                  Seepärast tuleb toode klassifitseerida rubriiki 8538 kui rubriikidesse 8535 kuni 8537 kuuluvate seadmete osa.

                              2.

                              Toode, mis kujutab endast eraldi korpuses asuvat moodulit, mõõtmed ligikaudu 11 × 7 × 5 cm (niinimetatud „digitaalväljundi moodul”).
                              Moodul koosneb trükkplaadist, millel on siiniliides ühendamiseks programmeeritava kontrolleriga (programmable logic controller, PLC), protsessor, digitaal-analoogmuundur ja väljundliides 8 ühenduspunktiga.
                              Väljundi ühenduspunktid on elektromagnetilised releed väljundpinge vahemikuga 0–250 V vahelduvpinget ja koormusvooluga ühe ühenduspunkti kohta kuni 0,17 A.
                              Moodul töötleb ja muundab diskreetseid signaale, mis on jah/ei-signaalid (näiteks 1/0 või õige/vale), enne kui saadab need mitmesugustele välisseadmetele, nagu kontaktorid, releed ja indikaatorlambid.

                  8538 90 99

                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6, XVI jaotise märkusega 2 b ning CN-koodide 8538, 8538 90 ja 8538 90 99 sõnastusega.
                  Kuna moodul kujutab endast liidest välisseadmete ja rubriiki 8537 kuuluva arvjuhtimisseadme vahel, ei või toodet klassifitseerida rubriiki 8471 kuuluvaks väljundseadmeks.
                  Kuna moodul võtab vastu, töötleb, muundab ja saadab elektrilisi signaale välisseadmetele, ei või toodet klassifitseerida rubriiki 8536 kuuluvaks lülitiks või releeks, mida kasutatakse ühendamiseks vooluahelatega või vooluahelates.
                  Väljundi ühenduspunktid (mis kujutavad endast elektromagnetilisi releesid) on üksnes osa moodulist, mis koosneb lisaks ühenduspunktidele veel siiniliidesest, protsessorist ja digitaal-analoogmuundurist. Lisaks ei juhi moodul ise välisseadmeid, vaid on üksnes liides PLC ja välisseadmete vahel. Moodulit ei või seepärast klassifitseerida rubriiki 8537 kuuluvaks elektriliseks juhtimisseadmeks.
                  Kuna digitaal-analoogmuundamine on üksnes vaheprotsess, ei või toodet klassifitseerida rubriiki 8543 mujal grupis 85 nimetamata elektriseadmeks, mis täidab iseseisvaid tööoperatsioone.
                  Kuna mooduli kavandatud otstarve on vastu võtta, töödelda ja muundada signaale, mis kujutavad endast PLC-st saadud jah/ei-signaale, ja saata neid edasi välisseadmetele, on moodul hädavajalik rubriiki 8537 kuuluva PLC tööks.
                  Seepärast tuleb toode klassifitseerida rubriiki 8538 kui rubriikidesse 8535 kuni 8537 kuuluvate seadmete osa.


title: Komisjoni rakendusmäärus (EL) 2017/48, 11. jaanuar 2017, millega kehtestatakse kindlad impordiväärtused, et määrata kindlaks teatava puu- ja köögivilja hind piiril

text:
               12.1.2017

               ET

               Euroopa Liidu Teataja

               L 7/14

         KOMISJONI RAKENDUSMÄÄRUS (EL) 2017/48,
   11. jaanuar 2017,
   millega kehtestatakse kindlad impordiväärtused, et määrata kindlaks teatava puu- ja köögivilja hind piiril
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1),
   võttes arvesse komisjoni 7. juuni 2011. aasta rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga, (2) eriti selle artikli 136 lõiget 1,
   ning arvestades järgmist:

               (1)

               Rakendusmääruses (EL) nr 543/2011 on sätestatud vastavalt mitmepoolsete kaubandusläbirääkimiste Uruguay vooru tulemustele kriteeriumid, mille alusel kehtestab komisjon kolmandatest riikidest importimisel kõnealuse määruse XVI lisa A osas sätestatud toodete ja ajavahemike kohta kindlad impordiväärtused.

               (2)

               Iga turustuspäeva kindel impordiväärtus on arvutatud rakendusmääruse (EL) nr 543/2011 artikli 136 lõike 1 kohaselt, võttes arvesse päevaandmete erinevust. Seetõttu peaks käesolev määrus jõustuma selle Euroopa Liidu Teatajas avaldamise kuupäeval,

         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas määratakse kindlaks rakendusmääruse (EL) nr 543/2011 artikliga 136 ette nähtud kindlad impordiväärtused.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. jaanuar 2017

            Komisjoni nimel

            presidendi eest

            põllumajanduse ja maaelu arengu peadirektoraadi

            peadirektor

         Jerzy PLEWA

      (1)  ELT L 347, 20.12.2013, lk 671.

      (2)  ELT L 157, 15.6.2011, lk 1.

      LISA

         Kindlad impordiväärtused, et määrata kindlaks teatava puu- ja köögivilja hind piiril

                  (eurot 100 kg kohta)

                  CN-kood

                  Kolmanda riigi kood (1)

                  Kindel impordiväärtus

                  0702 00 00

                  IL

                  269,9

                  MA

                  115,2

                  SN

                  204,0

                  TR

                  108,2

                  ZZ

                  174,3

                  0707 00 05

                  MA

                  86,1

                  TR

                  220,1

                  ZZ

                  153,1

                  0709 91 00

                  EG

                  144,1

                  ZZ

                  144,1

                  0709 93 10

                  MA

                  236,8

                  TR

                  226,9

                  ZZ

                  231,9

                  0805 10 20

                  EG

                  46,2

                  IL

                  126,4

                  MA

                  54,3

                  TR

                  71,9

                  ZZ

                  74,7

                  0805 20 10

                  IL

                  166,4

                  MA

                  73,6

                  ZZ

                  120,0

                  0805 20 30 , 0805 20 50 , 0805 20 70 , 0805 20 90

                  EG

                  97,9

                  IL

                  151,6

                  JM

                  125,6

                  TR

                  96,5

                  ZZ

                  117,9

                  0805 50 10

                  TR

                  70,9

                  ZZ

                  70,9

                  0808 10 80

                  CN

                  144,5

                  US

                  72,4

                  ZZ

                  108,5

                  0808 30 90

                  CL

                  307,7

                  CN

                  99,5

                  TR

                  133,1

                  ZZ

                  180,1

         (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7). Kood „ZZ“ tähistab „muud päritolu“.